Net 10 dae oor tot jou data nie meer mag verval | Netwerk24
Deur Petrus Malherbe 19 Februarie 2019 12:18
Nuwe dataregulasies vereis dat diensverskaffers van 1 Maart die opsie moet bied dat intekenare se ongebruikte data nie verval nie. Foto: Pixabay
Volgens nuwe regulasies van die Onafhanklike Kommunikasieowerheid (Okosa) moet gebruikers kan kies om data na 'n volgende kalendermaand oor te dra, of om oorblywende data as deel van 'n datapakket se geldigheid te verleng.
Suid-Afrikaners is reeds etlike jare boos vir diensverskaffers wat ongebruikte data laat verval, selfs al is daarvoor betaal.
Al vier die grootste netwerke het reeds stappe gedoen sodat gebruikers die geldigheid van data kan verleng, maar Cell C is die enigste diensverskaffer wat sy gebruikers onbepaald toelaat om ongebruikte data oor te dra.
Van 1 Maart het Cell C-intekenare die opsie om oorblywende data se geldigheid vir een, sewe of 30 dae te verleng.
Dit gaan jou wel geld kos om meer as 500 megagrepe data se geldigheid vir langer as 'n dag te verleng.
Telkom bied sover geen opsie vir gebruikers om die tydperk te verleng wat data geldig is nie.
Dié netwerk gee gebruikers bloot 'n ekstra maand om hul data op te gebruik sonder die opsie om dit nog verder te verleng.
MTN en Vodacom laat sy intekenare toe om oorblywende data te behou mits hulle nog 'n databondel aanskaf.
Lees ook: Uiteindelik! Só kan jy jou data oordra
Okosa het ook bepaal dat diensverskaffers van 1 Maart nie meer buitebondeltariewe vir data kan vra sonder toestemming van die gebruiker nie.
Cell C het egter sy kommer uitgespreek dat gebruikers in die middel van iets van die internet afgesny kan word sou hul datapakket opraak.
As die kliënt nie pertinent toestemming gegee het dat Cell C buitebondeltariewe mag vra nie, sal sy internetverbinding opgeskort word sodra sy data op is.
As teenvoeter vra Cell C sy intekenare om voor 1 Maart in te stem tot buitebondeltariewe met die opsie om 'n perk in te stel op hoeveel hulle daaraan kan bestee.
As 'n intekenaar byvoorbeeld 'n perk van R100 stel, beteken dit die netwerk sal nie meer as R100 per maand van sy oorblywende lugtyd of op kontrak gebruik om hom steeds toegang tot die internet te gee nie.
Al die netwerke het soortgelyke funksies om oormatige besteding te beperk.
Okosa het ook bepaal dat gebruikers data van een persoon na 'n ander op dieselfde netwerk moet kan oordra, en dat diensverskaffers gebruikers per SMS moet waarsku as hulle ingeslote data amper opgebruik is.
Al die diensverskaffers het reeds aangedui hulle is "slaggereed" vir die nuwe regulasies wat almal op 1 Maart in werking tree.
Meer oor: Mtn | Cell C | Vodacom | Okosa | Telkom | Selfoonnetwerk | Selfoondienste | Wetgewing | Slimfone | Datakoste | Selfoonmaatskappye